
Szakszervezeti érdekérvényesítés súlya a kollektív szerződések kötése során, különös tekintettel a munkavállalói jogokra

Jelen tanulmány témája, célja, hogy egy konkrét vállalati példán keresztül bemutassa a kollektív alku, azon belül is a kollektív szerződés jelentőségét, a jelenleg hatályos 2012. évi I. tv. (továbbiakban: Mt.) nyújtotta azon lehetőségek érvényesülését, melyek a kollektív szerződés kötésre jogosult érdekképviseletek rendelkezésére áll. Továbbá arra a kérdésre is próbál választ adni a dolgozat, hogy a jelenlegi, törvény adta lehetőségek, illetve az ún. „puha” eszközök (nem jogi eszközök) a szakszervezetek számára milyen mértékben segítik a munkavállalói érdekek előmozdítását. Megvizsgálja annak lehetőségét, hogy a szociális párbeszéd ágazati jellegének hangsúlyozása miként lehet hatással a szakszervezetek érdekérvényesítő funkciójának erősítésére.
A dolgozat első részében tehát szemléltetni kívánom, hogy mik azok a jogszabályi változások, melyek a szakszervezetek érdekérvényesítő tevékenységére hatással voltak, mely jogok azok, amelyek eltűntek, vagy éppenséggel a korábbi szabályozáshoz képest háttérbe szorultak. Ehhez kapcsolódóan részletesen kifejtésre kerül, hogy a törvényi szabályok mellett milyen lehetőségei vannak a szakszervezeteknek érdekérvényesítő rendeltetésük teljesítésére. Megoldásként, lehetséges alternatívaként részletesebben foglalkozom az ágazati párbeszéd jelentőségével, annak a szakszervezeti érdekérvényesítésre való hatásának bemutatásával.
A jogszabályi illetve egyéb alternatívák bemutatását követőn követően egy, a MÁV kötelékhez tartozó vasútépítési társaság hatályos – jelenleg átalakulóban lévő  kollektív szerződésén keresztül elemzem az itt jelenlévő, szerződéskötési jogosultsággal rendelkező reprezentatív szakszervezetek egyik alapvető funkciójának létét, vagy nemlétét, azaz ahogy a törvény is fogalmaz , a munkavállalók munkaviszonnyal kapcsolatos érdekeinek előmozdításában és megvédésében játszott szerepét a jelenleg hatályos kollektív szerződés rendelkezéseinek elemzésével.
Összegezve tehát a fent leírtakat, egy átfogó képet kívánok adni a jelenlegi magyarországi érdekérvényesítő rendszerről, illetve ezzel összefüggésben azokat, a már Magyarországon is futó, a fejlődés irányába ható kezdeményezéseket mutatom be, melyek a jövőben komoly hatással lehetnek a szakszervezetek működésre, a munkaügyi kapcsolatok rendszerére, ezzel együtt a társadalom fejlődésére, a munkavállalók érdekérvényesítő funkciójának erősítésére.



